CELEX: 32021D0787
Language: fi
Date: 2021-05-12 00:00:00
Title: Komission täytäntöönpanopäätös (EU) 2021/787, annettu 12 päivänä toukokuuta 2021, Liettualle annettavasta luvasta kieltäytyä myöntämästä vapautusta valmisteverosta tietyille suuvesituotteille ja etyylialkoholia sisältäville kosmeettisille tuotteille neuvoston direktiivin 92/83/ETY mukaisesti (tiedoksiannettu numerolla C(2021) 3260) (Ainoastaan liettuankielinen teksti on todistusvoimainen)

17.5.2021   
               
               
                  FI
               
               
                  Euroopan unionin virallinen lehti
               
               
                  L 173/3
               
            
         KOMISSION TÄYTÄNTÖÖNPANOPÄÄTÖS (EU) 2021/787,
         annettu 12 päivänä toukokuuta 2021,
         Liettualle annettavasta luvasta kieltäytyä myöntämästä vapautusta valmisteverosta tietyille suuvesituotteille ja etyylialkoholia sisältäville kosmeettisille tuotteille neuvoston direktiivin 92/83/ETY mukaisesti
         
            
               (tiedoksiannettu numerolla C(2021) 3260)
            
         
         (Ainoastaan liettuankielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon alkoholin ja alkoholijuomien valmisteverojen rakenteiden yhdenmukaistamisesta 19 päivänä lokakuuta 1992 annetun neuvoston direktiivin 92/83/ETY (1) ja erityisesti sen 27 artiklan 5 kohdan,
         sekä katsoo seuraavaa:
         
                     (1)
                  
                  
                     Direktiivin 92/83/ETY tarkoituksena on luoda alkoholin verotukselle edellytykset, joilla varmistetaan sisämarkkinoiden toteuttaminen ja toiminta. Direktiivin 92/83/ETY 27 artiklan 1 kohdassa eritellään mainitun direktiivin soveltamisalaan kuuluvat tuotteet, jotka jäsenvaltioiden on vapautettava valmisteverosta. Direktiivin 92/83/ETY 27 artiklan 1 kohdan b alakohdassa säädetään verovapautuksesta sellaisille mainitun direktiivin soveltamisalaan kuuluville denaturoiduille tuotteille, joita käytetään muiden kuin ihmisravinnoksi tarkoitettujen tuotteiden valmistukseen. Direktiivissä 92/83/ETY säädetty järjestelmä on vastavuoroisen tunnustamisen järjestelmä. Kun direktiivin 92/83/ETY 27 artiklan 1 kohdan b alakohdan soveltamisalaan kuuluva tuote on vapautettu valmisteverosta jossakin jäsenvaltiossa, se voi liikkua vapaasti kaikkialla unionissa ilman, että siitä kannetaan valmisteveroa. Direktiivin 92/83/ETY 27 artiklan 5 kohdan mukaan jäsenvaltiot voivat kieltäytyä myöntämästä tällaista vapautusta, jos asianomainen tuote aiheuttaa veropetoksia, veron kiertämistä tai muita väärinkäytöksiä.
                  
               
                     (2)
                  
                  
                     Liettua ilmoitti komissiolle 3 päivänä kesäkuuta 2016 päivätyllä kirjeellä direktiivin 92/83/ETY 27 artiklan 5 kohdan mukaisesti, että se kieltäytyy myöntämästä direktiivin 92/83/ETY 27 artiklan 1 kohdan b alakohdassa säädettyä vapautusta valmisteverosta enintään 10 litraa absoluuttista etyylialkoholia yhtä hehtolitraa kohden sisältävällä isopropyylialkoholilla denaturoidulle etyylialkoholille, jota käytetään tietyissä suuvesituotteissa ja etyylialkoholia sisältävissä kosmeettisissa tuotteissa, jäljempänä ’asianomaiset tuotteet’. Liettua katsoo, että asianomaiset tuotteet ovat aiheuttaneet veropetoksia, veron kiertämistä ja muita väärinkäytöksiä Liettuassa.
                  
               
                     (3)
                  
                  
                     Komissio toimitti Liettuan ilmoituksen muille jäsenvaltioille 15 päivänä kesäkuuta 2016, ja pyysi niitä esittämään huomautuksensa.
                  
               
                     (4)
                  
                  
                     Valmisteverokomitean 8 päivänä marraskuuta 2016 pidetyssä kokouksessa jäsenvaltiot sopivat, että kokonaan ja osittain denaturoidun alkoholin osalta tehtävän työn päätökseen saattamista koskevia järjestelyjä käsittelevän Fiscalis-hankeryhmän on tarkasteltava kosmeettisten tuotteiden ja henkilökohtaisen hygienian tuotteiden denaturointiformulaatteja ja annettava lausunto kyseisten tuotteiden asianmukaisesta formulaatista. Komitean on määrä tarkastella asiaa uudelleen Fiscalis-hankeryhmän lausunnon perusteella. Fiscalis-hankeryhmä totesi, että asianomaisissa tuotteissa käytettävää formulaattia käytetään myös monissa muissa tuotteissa, joita ei ole tarkoitettu ihmisravinnoksi. Kyseiset muut tuotteet eivät kuitenkaan ole aiheuttaneet veropetoksia, veron kiertämistä tai muita väärinkäytöksiä. Näin ollen kaikkien tätä formulaattia käyttäen denaturoitujen tuotteiden verottaminen olisi suhteetonta. Sen vuoksi komissio kehotti 21 päivänä tammikuuta 2019 päivätyllä kirjeellä Liettuaa toimittamaan asianomaisista tuotteista yksityiskohtaisen kuvauksen denaturointiformulaatin sijaan.
                  
               
                     (5)
                  
                  
                     Liettua toimitti lisätietoja asianomaisista tuotteista 21 päivänä elokuuta 2019 päivätyllä kirjeellä. Komissio toimitti nämä tiedot muille jäsenvaltioille. Liettua totesi kirjeessään, että asianomaiset tuotteet ovat suuvesituotteita, joiden tuotenimi on ”Classic” tai ”Crystal” ja joiden alkoholipitoisuus on noin 20 tilavuusprosenttia, ja etyylialkoholia sisältäviä kosmeettisia tuotteita, joiden tuotenimi on ”Yellow”, ”Citrus”, ”Green”, ”Citrina”, ”Red”, ”Avietė”, ”Blue” tai ”Juodieji serbentai” ja joiden alkoholipitoisuus on noin 60 tilavuusprosenttia. Asianomaisia tuotteita ei käytetä etiketissä mainittuihin hygienia- tai kosmeettisiin tarkoituksiin. Kirjeen mukaan talouden toimijat markkinoivat näitä tuotteita Liettuan heikoimmassa asemassa oleville väestöryhmille päihdyttävinä alkoholijuomina poistamatta niistä myrkyllistä denaturointiainetta, mikä on haitallista ihmisten terveydelle. Asianomaisia tuotteita käytetään ihmisravinnoksi, minkä vuoksi Liettua katsoo, ettei niitä pitäisi vapauttaa valmisteverosta. Liettua totesi kirjeessään, että verovapautus on johtanut direktiivin 92/83/ETY 27 artiklassa tarkoitettuihin väärinkäytöksiin.
                  
               
                     (6)
                  
                  
                     Lisäksi Liettua arvioi, että vuosina 2009–2016 Liettuan markkinoilla myytyjen asianomaisten tuotteiden kokonaispaljous oli noin 1 500 000 litraa. Tämä tarkoittaa, että valmisteverotuloja menetettiin noin 11 500 000 euroa eli 1 prosentti Liettuan etyylialkoholin valmisteverosta saamista kokonaistuloista kyseisenä ajanjaksona. Liettua totesi kirjeessään, että verovapautus on aiheuttanut direktiivin 92/83/ETY 27 artiklassa tarkoitettuja väärinkäytöksiä, veropetoksia ja veron kiertämistä.
                  
               
                     (7)
                  
                  
                     Valmisteverokomitean kokouksessa 15 päivänä marraskuuta 2019 jäsenvaltiot keskustelivat asianomaisten tuotteiden verotuksesta ja Liettuan toimittamista todisteista, joista veropetokset, veron kiertäminen ja väärinkäytökset käyvät ilmi. Jäsenvaltiot totesivat kannattavansa asian käsittelyä Liettuassa. Lisäksi jäsenvaltiot totesivat kannattavansa puuttumista vakavaan riskiin siitä, että talouden toimijat voivat helposti muuttaa asianomaisten tuotteiden tuotenimeä tai tehdä muita muutoksia kiertääkseen direktiivin 92/83/ETY 27 artiklan 1 kohdan b alakohdassa säädetyn vapautuksen myöntämistä koskevaa kieltoa.
                  
               
                     (8)
                  
                  
                     Komissio katsoo, että asianomaisten tuotteiden kulutus päihdyttävinä alkoholijuomina on sopimatonta käyttöä, jolla on vakavia kielteisiä vaikutuksia terveyteen ja verotuloihin.
                  
               
                     (9)
                  
                  
                     Asianomaisia tuotteita kaupan pitäviin talouden toimijoihin sovelletaan valmisteverojärjestelmää, joka on suotuisampi kuin alkoholijuomien osalta sovellettava järjestelmä. Liettua on myös osoittanut, että asianomaisissa tuotteissa käytetystä etyylialkoholista saatuja valmisteverotuloja on menetetty huomattava määrä. Liettuan toimittamien todisteiden perusteella, joita on niiden luonteen vuoksi vaikea saada, ja valmisteverotulojen menetyksiä koskevien arvioiden perusteella komissio katsoo, että asianomaiset tuotteet johtavat veropetokseen, veron kiertämiseen ja muihin väärinkäytöksiin.
                  
               
                     (10)
                  
                  
                     Koska asianomaiset tuotteet aiheuttavat veropetoksia, veron kiertämistä ja muita väärinkäytöksiä, Liettualle olisi annettava lupa kieltää myöntämästä kyseisille tuotteille direktiivin 92/83/ETY 27 artiklan 1 kohdan b alakohdassa säädetty vapautus.
                  
               
                     (11)
                  
                  
                     Lisäksi komissio katsoo, että asianomaisia tuotteita valmistavat talouden toimijat voisivat helposti kiertää direktiivin 92/83/ETY 27 artiklan 1 kohdan b alakohdassa säädetyn vapautuksen myöntämistä koskevaa kieltoa muuttamalla asianomaisten tuotteiden jotakin osaa, kuten niiden tuotemerkkiä. Tällaisen kiertämisen estämiseksi Liettualle olisi myös annettava lupa kieltäytyä myöntämästä tällainen vapautus kaikille muillekin samankaltaisille etyylialkoholia sisältäville nestemäisille kosmeettisille tuotteille ja suuvesituotteille, jotka kulutetaan alkoholijuomina.
                  
               
                     (12)
                  
                  
                     Tässä päätöksessä säädetyt toimenpiteet ovat valmisteverokomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Annetaan Liettualle lupa kieltäytyä myöntämästä vapautus yhdenmukaistetusta valmisteverosta sellaiselle etyylialkoholille, joka on denaturoitu enintään 10 litraa absoluuttista etyylialkoholia yhtä hehtolitraa kohden sisältävällä isopropyylialkoholilla ja jota käytetään sellaisten seuraavien etyylialkoholia sisältävien nestemäisten kosmeettisten tuotteiden ja suuvesituotteiden tai muiden samankaltaisten nestemäisten kosmeettisten tuotteiden ja suuvesituotteiden valmistukseen, joita ei ole tarkoitettu ihmiskulutukseen mutta jotka kulutetaan alkoholijuomina:
            
                        a)
                     
                     
                        suuvesituotteet, joiden alkoholipitoisuus on yli 20 tilavuusprosenttia ja joiden tuotenimi on ”Classic” tai ”Crystal”;
                     
                  
                        b)
                     
                     
                        etyylialkoholia sisältävät kosmeettiset tuotteet, joiden alkoholipitoisuus on yli 60 tilavuusprosenttia ja joiden tuotenimi on ”Yellow”, ”Citrus”, ”Green”, ”Citrina”, ”Red”, ”Avietė”, ”Blue” tai ”Juodieji serbentai”.
                     
                  
         
            2 artikla
            Tämä päätös on osoitettu Liettuan tasavallalle.
         
         
            Tehty Brysselissä 12 päivänä toukokuuta 2021.
            
               
                  Komission puolesta
               
               Paolo GENTILONI
               
                  Komission jäsen
               
            
         
         
            (1)  EYVL L 316, 31.10.1992, s. 21.